钦定古今图书集成/明伦汇编/官常典/第463卷 > 胡藩
## 钦定古今图书集成/明伦汇编/官常典/第463卷 > 胡藩

按《宋书》本传，“藩字道序，豫章南昌人也。祖随，散骑常
侍。父仲任，治书侍御史。藩少孤，居丧以毁称。太守韩
伯见，谓藩叔尚书少广曰：‘卿此侄当以义烈成名’。”州
府辟召，不就。须二弟冠婚毕，乃参郗恢征卤军事。时
殷仲堪为荆州刺史，藩外兄罗仚生为仲堪参军，藩
请假还，过江陵省仚生。仲堪要藩相见，接待甚厚。藩
因说仲堪曰：“桓元意趣不常，每怏怏于失职。节下崇
待太过，非将来之计也。”仲堪色不悦。藩退而谓仚生
曰：“倒戈授人，必至之祸。若不早规去就，后悔无及。”元
自夏口袭仲堪，藩参元后军军事。仲堪败，仚生果以
附从及祸。藩转参太尉将军、相国军事。义旗起，元战
败，将出奔，藩于南掖门捉元马控曰：“今羽林射手犹
有八百，皆是义故。西人一旦舍此，欲归可复得乎？”元
直以马鞭指天而已，于是奔散相失。追及元于芜湖，
元见藩，喜谓张须无曰：“卿州故为多士，今乃复见”王
叔治。桑落之战，藩舰被烧，全铠入水，潜行三十许步，
方得登岸。义军既迫，不复得西，乃还家。高祖素闻藩
直，言于殷氏，又为元尽节召为员外散骑侍郎，参军
军事。从征鲜卑。贼屯聚临胊，藩言于高祖曰：“贼屯军
城外，留守必寡。今往取其城，而斩其旗帜，此韩信所
以克赵也。”高祖乃遣檀韶与藩等潜往，既至，即克其
城。贼见城陷，一时奔走，还保广固累月。将拔之夜，佐
史并集，忽有鸟大如鹅，苍黑色，飞入高祖帐里，皆骇
愕，以为不祥。藩起贺曰：“苍黑者，北方之色。北方归我，
大吉之祥也。”明旦，攻城，陷之。从讨卢循于左里，频战
有功，封吴平县五等子，除正员郎，寻转宁远将军、鄱
阳太守。从伐刘毅，毅初当之荆州，表求东道，还京辞
墓，去都数十里，不过拜阙。高祖出，倪塘会之，藩劝于
坐杀毅，高祖不从。至是谓藩曰：“昔从卿倪塘之谋，无
今举也。”又从征司马休之，复为参军，加建武将军，领
游军于江津。徐逵之败没，高祖怒甚，即日于马头岸
渡江。而江津岸峭，壁立数丈，休之临岸置阵，无由可
登。高祖呼藩令上，藩有疑色，高祖奋怒，命左右录来欲斩之。藩不受命，顾曰：“藩宁前死耳”，以刀头穿岸，少
容脚指。于是径上，随之者稍多。既得登岸，殊死战，贼
不能当，引退，因而乘之，一时奔散。高祖伐羌，假藩宁
朔将军，参太尉军事，统别军。至河东，暴风漂藩重舰，
渡北岸。北魏牵得此舰，取其器物。藩气厉心愤，率左
右十二人，乘小船迳往河北。贼骑五六百，见藩来，并
笑之。藩素善射，登岸射贼，应弦而倒者十许人，贼皆
奔退，悉收所失而反。又遣藩及朱超石等追北魏于
平城。魏骑数重，藩及超石所领，皆割配新军，不盈五
千，率厉力战，大破之。又与超石等击姚业于蒲坂，超
石失利退还。藩收超石所舍资实，徐行而反，业不敢
追。高祖还彭城，参相国军事。时卢循馀党与苏淫贼
大相聚结，以为始兴相。论平司马休之及广固功，封
阳山县男，食邑五百户。少帝景平元年，坐守东府开
掖门免官。寻复其职。四年，迁建武将军、江夏内史。七
年，征为游击将军。到彦之北伐，南兖州刺史。长沙王
义欣进据彭城。藩出戍广陵，行府州事，转太子左卫
率。十年卒，时年六十二，谥曰壮侯。子隆世嗣。